钦定古今图书集成/方舆汇编/边裔典/第140卷 > 欧逻巴州
## 钦定古今图书集成/方舆汇编/边裔典/第140卷 > 欧逻巴州

天下第二大州，名曰欧逻巴，南至地中海，北至青地
及冰海，东至大乃河、墨阿的湖大海，西至大西洋，共
七十馀国。其大者，曰“以西把尼亚，曰拂郎察，曰意大
里亚，曰热尔玛尼亚，曰拂兰地亚，曰波罗泥亚，曰翁
加里亚，曰大泥亚，曰雪际亚，曰诺勿惹亚，曰厄勒祭
亚，曰莫斯哥未亚。”其地中海有甘的亚诸岛，西海有
意而兰大谙厄利亚诸岛。凡大小诸国，自国王以及
庶民，皆奉天主圣教，纤毫异学不容窜入。国王互为
婚姻，世相和好。财用百物，有无相通，不私封殖。其婚
娶，男子大约三十，女子至二十外，临时议婚，不预聘。
通。国皆一夫一妇，无有二色者。土多肥饶，产五谷，以
麦为重，果实更繁。出五金，以金、银、铜铸钱为币。衣服
蚕丝者，有天鹅绒，织金缎之属。羊绒者，有毯罽锁哈
喇之属。又有利诺草为布，细而坚，轻而滑，敝可捣为
纸，极坚韧。君臣冠服，各有差等，相见以免冠为礼。男
子二十已上，概衣青色，兵士勿论女人以金宝为饰，
服御罗绮㐽带诸香，至四十及未四十而寡者，即屏
去衣素衣。酒以蒲萄酿成，不杂他物，可积至数十年。
膏油之类。味美者曰“阿利袜”，是树头果，熟后全为油。
国俗多酒，会客不劝酒，偶犯一醉，终身以为辱。饮食
用金银玻璃及磁器。其屋有三等，最上者纯以石砌，
其次砖为墙柱，木为栋梁，其下土为墙，木为梁柱。石
屋砖屋，筑基最深，上累六七层，高至十馀丈。瓦或用
铅，或轻石板，或陶瓦砖石屋，历千年不坏，墙厚而实，
冬不寒，夏不溽。其工作制造，备极精巧。其驾车，国王
用八马，大臣六马，其次四马，或二马，乘载，骡马驴互
用。战马皆用牡骟，过则弱不堪战矣。诸国皆尚文学，
国王广设学校，一国一郡有大学、中学，一邑一乡有
小学。小学选学行之士为师，中学、大学又选学行最
优之士为师，生徒多者至数万人。其小学曰“文科”，有
四种：一古贤明训，一各国史书，一各种诗文，一文章
议论。学者自七八岁学至十七八，学成本学，师儒试
之，优者进于中学。曰“理科”，有三家：初年学辩是非之
法，二年学察性理之道，三年学察性理以上之学。学
成本学，师儒又试之，优者进于大学。乃分为四科，听
入自择。一曰道科，主兴教化。一曰教科，主守教法。一
曰治科，主习政事。一曰医科，主疗疾病。皆学数年而
后成。学成师儒又严考阅之。一师问难毕，又轮一师
一人，遍应诸师之问。如是取中，便许任事。学道者专
务化民，不与国事。治民者秩满后，国王遣官察其政
绩，廉得其实，以告于王而黜陟之。凡四科官，禄入皆
厚，养廉有馀，尚能推惠贫乏，绝无交贿行赂等情。诸
国所读之书，皆古圣贤撰著，一以《天主经典》为宗，即后贤有作，必合大道、益人心，乃许流传。设检书官，经
看详定，方准刊行。毋容一字蛊人心、坏风俗者。诸国
奉天主教，皆爱天主万物之上，及爱人如己。故“国人
俱喜施舍，千馀年来，未有因贫鬻子女者，未有饥饿
转沟壑者。”在处皆有贫院，专养一方鳏寡孤独及残
疾之人。又有幼院，专育小儿，凡贫者无力养赡，送至
院，院墙穴设有转盘，内外不相见，扣墙则院中人转
儿入。异日父母复欲收养，按所入之年月，便得其子。
又有病院，大城多至数十所，有中下院，处中下人，有
大人院，处贵人。凡贵人若羁旅，若使客，偶患疾病，则
入此院，倍美于常屋。所需药物，悉有主者掌之，预备
名医诊视。复有衣衾帷幔，调护看守之。人病愈而去，
贫者量给资斧。此乃国王大家所立，或城中并力而
成，月轮一大贵人总领其事。各城邑遇丰年多积米
麦，饥岁以常价粜之。人遇道中遗物或兽畜之类，必
觅其主还之；弗得主，则置之公所，听失者来取，如符
合即送复。国中有“天理堂”，选盛德弘才、无求于世者
主之。凡国家大举动、大征伐，必先质问合天理否，以
为可，然后行。诸国赋税不过十分之一，民皆自输，无
征比。催科之法，词讼极简，小事里中解和，大事乃闻
官。官设三堂，先诉第三堂；不服，告第二堂；又不服，告
第一堂，终不服。上之国堂，经此堂判，后人无不听理。
凡官府判事，不先事加刑，必俟事明罪定，招认允服，
然后刑之。吏胥饩廪，亦出于词讼。但因事大小多寡，
立有定例，刊布署前，不能多取。故官无恃势剥夺，吏
胥无舞文诈害，封内绝无战斗。其有邪教异国，恃强
侵侮，不可德驯。本国除常设兵政外，复有世族英贤
智勇兼备者数千人，结为义会，以保国护民。初入会
时，试果，不惮诸艰，方许听入。遇警则鸠集成师，一可
当十，必能灭寇成功。